Коваленкэ Кирэ и фильмыщIэр фокIадэм къагъэлъэгъуэн щIадзэнущ
Сокуров Александр Налшык щригъэджа режиссёр щIалэгъуалэм щыщ Коваленкэ Кирэ и «IэштIымхэр щызэрыпхкIэ» фильмыр Урысейм къыщагъэлъэгъуэнущ.

Фильмым и продюсер Роднянский Александр инстаграмым щиIэ напэкIуэцIым режиссёр хъыджэбзым и лэжьыгъэщIэм теухуауэ нэгъуэщI хъыбархэми щыгъуазэ дещI.
Продюсерым зэрыжиIэмкIэ, Кирэ и фильмыр Европэм и киногъуазджэм пщIэшхуэ щызиIэ, Испанием хыхьэ Сан-Себастьян къалэм щекIуэкIыну 69-нэ фестивалым и унэтIыныгъэ нэхъыщхьэм хагъэхьащ.
«А фестивалым щагъэлъэгъуэну зыхуэфащэ фильмхэр къыхэзыххэм апхуэдэпщIэ зылъагъэсыр илъэсым и кIуэцIкIэ зи цIэ нэхъ къраIуа, куэдым ягу ирихьа теплъэгъуэхэрщ», - етх Роднянскэм.
Налшык щыщ режиссёр хъыджэбзым и лэжьыгъэм апхуэдэпщIэ къыщIылъыса щхьэусыгъуэхэм язщ абы Канны щекIуэкIа кинофестивалым саугъэт нэхъыщхьэр къызэрыщихьар. «IэштIымхэр щызэрыпхкIэ» фильмыр апхуэдэ нагъыщэ лъагэкIэ къыхагъэща япэ урысей фильмщ», - къыхегъэщ продюсерым.
ТекIуэныгъэр зыIэрыхьа теплъэгъуэм дуней хъурейм кином щелэжь IуэхущIапIэ псоми гу къылъатащ. Ар ирагъэблэгъакIэщ пщIэшхуэ зиIэ фестивалхэу Теллурайд, Торонтэ, Нью-Йорк, Иерусалим, Варшавэ къалэхэм щекIуэкIынухэм. Иджы а къебжэкIым къыхэуващ нобэ зи гугъу тщIы Сан-Себастьян щекIуэкIыну фестивалри.
«Коваленкэ Кирэ и фильмыр апхуэдэ зэпеуэ ехьэжьам зэрыхагъэхьар езы фильмым хуагъэув уасэр зэрылъагэм и щыхьэтщ», - етх Роднянский Александр икIи фильмым и зэхэлъхьэкIэр кIэщIу дигу къегъэкIыж. ⠀
Теплъэгъуэр щокIуэкI Осетие Ищхъэрэм, къурш зэхуакум дэкъузауэ дэс, фIамыщI къыщIэхыпIэ къалэ Мизур. Гузэвэгъуэ гуэр къызэранэкIри къалэм къэIэпхъуауэ щопсэу фильмым и лIыхъужь нэхъыщхьэхэм яз Зауррэ абы и бынхэмрэ. И къуэхэри ипхъури ткIийуэ зыIыгъ адэм гъэсэныгъэмрэ сабийм бэуапIэ емытынымрэ я мардэр фIызэхозэрыхь. ЩIалэ нэхъыжьыр Ростов лэжьакIуэ фIэкIуащ. Къуэ нэхъыщIэ Дакко гъащIэм зэрыщыгугъыр иджыри зэхэкIакъым. Адэм и хъыджэбз гъэфIэн Адэ щIэпхъуэжыну и мурадщ. Адэм и IэплIэ быдэхэр зэрихыу хуиту псэуну хуей хъыджэбзым ар гугъуехьышхуэ пылъу фIэкIа къехъулIэркъым.
Коваленкэ Кирэ и фильмыщIэм деплъыну дызэрыхьэ мазэм Iэмал диIэнущ. «Пионер» кинокомпанием и фIыгъэкIэ ар Урысейм щагъэлъэгъуэн щIадзэнущ фокIадэм и 25-м щегъэжьауэ.

Чэрим Марианнэ.
